6 Batsadi le bana ba ka nna le dikgotlhang segolo jang fa lorato lo ba ratang Jehofa ka lone lo sa nonofa. Mme gone, malapa otlhe a Bakeresete a tshwanetse go nna bonolo. Paulo o ne a gakolola borre jaana: “Lo se ka lwa tshwenya bana ba lona, mme tswelelang lo ba godisetsa mo kotlhaong le mo taolong ya mogopolo ya ga Jehofa.” (Baefeso 6:4) Fa lelapa le le bonolo, kamano e batsadi ba nang le yone le bana e a nonofa. Dean, yo o tswang mo lelapeng la bana ba le batlhano, o ne a bua jaana ka rraagwe: “Rre o ne a le bonolo. Ga ke gakologelwe fa nkile ka ngangisana le ene—tota le fa ke ne ke le mo dingwageng tsa bolesome. O ne a le bonolo ka dinako tsotlhe, tota le fa a ne a kgopisitswe ke sengwe. Ka dinako tse dingwe o ne a nkotlhaya ka go laela gore ke se tswe mo kamoreng ya me kgotsa a ntima dilo dingwe, mme gone re ne re se ke re ngangisana. E ne e le rre e bile e le tsala ya rona, mme re ne re sa batle go mo swabisa.” Ruri go nna bonolo go nonotsha kamano ya batsadi le bana.